शादी समारोह समेत 100 ज्यादा भीड़ वाले कार्यक्रम में मास्क जरूरी; स्वास्थ्य मंत्री विज बोले- सख्ती करेंगे
Haryana Coronavirus Cases Update - हरियाणा में कोरोना संक्रमण बिगड़ गया है। 24 घंटे में पॉजीटिविटी दर 3.26 प्रतिशत से बढ़कर 5.54 पहुंच गई है। एक्टिव मरीज की संख्या में भी बढ़ोत्तरी दर्ज की गई है।
हरियाणा में बढ़ रहे कोरोना संक्रमण को देखते हुए राज्य सरकार ने नई गाइडलाइन जारी की है। सोमवार को स्वास्थ्य विभाग के अधिकारियों के साथ मीटिंग के बाद मंत्री अनिल विज ने इसकी जानकारी दी। उन्होंने कहा कि लोगों को कोरोना प्रोटोकॉल का पालन करने की जरूरत है, अधिकारियों को इसका सख्ती से पालन कराना होगा। जहां भी 100 से ज्यादा लोगों की भीड़ है, शादी-बारात या अन्य सार्वजनिक कार्यक्रम उन्हें मास्क पहनना जरूरी है। इस आशय का निर्देश जारी कर दिए गए हैं।
राज्य में टेस्टिंग बढ़ाई गई
अनिल विज ने बताया कि टेस्टिंग बढ़ाई गई है। वर्तमान में राज्य में 724 सक्रिय रोगी हैं लेकिन उनमें से कोई भी अस्पताल में भर्ती नहीं है। 24 घंटे में पॉजीटिविटी दर 3.26 प्रतिशत से बढ़कर 5.54 पहुंच गई है। एक्टिव मरीज की संख्या में भी बढ़ोत्तरी दर्ज की गई है। अब राज्य में 724 एक्टिव मरीजों की संख्या पहुंच गई है। 24 घंटे में 203 नए केस भी दर्ज किए गए हैं।
गुरुग्राम सहित 3 जिलों में हालात खराब
हरियाणा के 3 जिले ऐसे चिह्नित किए गए हैं, जहां हालात ज्यादा खराब हैं। इनमें गुरुग्राम, फरीदाबाद और पंचकूला शामिल हैं। गुरुग्राम में 99, फरीदाबाद में 30 और पंचकूला में 24 नए केस मिले हैं। यमुनानगर में 13, जींद में 11 लोगों में कोरोना संक्रमण की पुष्टि हुई है। अस्पतालों में भर्ती कुल संक्रमितों में से 8 की हालात गंभीर बनी हुई है।
इन स्थानों पर मास्क हुआ जरूरी
बढ़ते संक्रमण को देखते हुए हरियाणा सरकार की ओर से अस्पतालों, बाजारों, सरकारी और गैर सरकारी कार्यालयों, धार्मिक स्थलों के साथ ही भीड़भाड़ वाले स्थानों मास्क जरूरी कर दिया गया है। सभी सिविल सर्जनों को निर्देश दिए गए हैं इस पर सख्ती से अमल करना शुरू किया जाए। इसके साथ ही सभी फ्रंट लाइन वर्करों को ट्रेनिंग दिलाने के भी निर्देश दिए गए हैं।
विदेश से आने वालों पर नजर
हरियाणा स्वास्थ्य विभाग की ओर से अस्पतालों में अलग से कोरोना वार्ड बनाए जाने के साथ ही विदेश से आने वाले लोगों पर नजर रखने को कहा गया है। इन लोगों की सूचना तत्काल CMO को दी जाएगी। साथ ही इनके संपर्क में आने वाले लोगों की भी जांच की जाएगी। सामान्य संक्रमण के मरीजों का अलग से अस्पतालों में वार्ड बनाने के भी निर्देश दिए गए हैं।